
Text rozhodnutia
Súd: Krajský súd Bratislava Spisová značka: 1Cob/424/2011 Identifikačné číslo súdneho spisu: 1510226610 Dátum vydania rozhodnutia: 29. 06. 2012 Meno a priezvisko sudcu, VSÚ: JUDr. Danica Michalková ECLI: ECLI:SK:KSBA:2012:1510226610.1 Uznesenie Krajský súd v Bratislave v právnej veci navrhovateľa: SECURITON Servis, spol. s r. o., Mlynské Nivy č. 73, Bratislava, IČO: 35693853, proti odporcovi: X-MOTORS, s. r. o., Grösslingova č. 45, Bratislava, IČO: 44 405 464, o zaplatenie 505,24 Eur s príslušenstvom, o odvolaní navrhovateľa proti uzneseniu Okresného súdu Bratislava V č. k. 19Rob/435/2010-41 zo dňa 13. 07. 2011 takto r o z h o d o l : Krajský súd uznesenie Okresného súdu Bratislava V č. k. 19Rob/435/2010-41 zo dňa 13. 07. 2011 p o t v r d z u j e . o d ô v o d n e n i e : Napadnutým uznesením súd prvého stupňa zrušil platobný rozkaz vydaný dňa 12. 05. 2001 pod sp. zn. 19Rob/435/2010-38 podľa ust. § 173 ods. 2 O.s.p. pre nedoručenie odporcovi do vlastných rúk. Proti tomuto uzneseniu podal v zákonnej lehote odvolanie navrhovateľ a uviedol, že ak nie sú už súdu k dispozícii iné prostriedky ako doručiť vydaný platobný rozkaz odporcovi, žiada o začatie riadneho súdneho konania v zmysle podanej žaloby. Krajský súd ako súd odvolací (§ 10 ods. 1 O.s.p.) preskúmal uznesenie súdu prvého stupňa podľa ust. § 212 ods. 1 O.s.p., prejednal odvolanie navrhovateľa podľa ust. § 214 ods. 2 O.s.p. bez nariadenia odvolacieho pojednávania a dospel k záveru, že uznesenie súdu prvého stupňa je vecne správne. Ako vyplýva z obsahu spisu platobný rozkaz vydaný dňa 12. 05. 2011 pod č. k. 19Rob/435/2010-38 doručoval prvostupňový súd odporcovi na adresu sídla zapísanú v obchodnom registri. Zásielka sa vrátila súdu s oznámením, že adresát je na doručovanej adrese neznámy. Iná adresa odporcu súdu prvého stupňa v čase doručovania nebola známa. Podľa ust. § 173 ods. 1 a 2 O.s.p., platobný rozkaz treba doručiť odporcovi do vlastných rúk, náhradné doručenie je vylúčené. Ak platobný rozkaz nemožno doručiť čo i len jednému z odporcov, súd ho uznesením zruší v plnom rozsahu. To neplatí, ak sa platobný rozkaz týka niekoľkých účastníkov, z ktorých každý koná sám za seba (§ 91 ods. 1). Súd zruší platobný rozkaz spravidla až spolu s ďalším úkonom vo veci samej, prípadne spolu s úkonom, ktorým sa konanie končí. Súd prvého stupňa pri vydaní napadnutého uznesenia dôsledne vychádzal a správne aplikoval vyššie uvedené ustanovenia zákona, preto odvolací súd uznesenie súdu prvého stupňa ako vecne správne potvrdil podľa ust. § 219 ods. 1 O.s.p. Toto rozhodnutie prijal senát krajského súdu pomerom hlasov 3 : 0. Poučenie: Proti tomuto uzneseniu odvolanie n i e j e prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2012:1510226610.1 (dáta aktuálne k 12. 11. 2026). Záväzné je znenie zverejnené súdom.




